
**ELŐTERJESZTÉS**



**Dunaszentgyörgy Község Önkormányzat**

**Képviselő-testületének**

**2025. január 8-i ülésére**

## 3. NAPIRENDI PONT

**Az önkormányzat szervezeti és működési szabályzatáról szóló 5/2022. (V. 31.) önkormányzati rendelet módosításának megtárgyalása**

**Előadó**: Moncz Gergely alpolgármester

**Döntéshozatal:** rendeletmódosítás nyílt ülésen minősített szótöbbséggel

**Kezdeményező / Előterjesztő:** Dr. Nagy Attila jegyző

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Tisztelt Képviselő-testület!**

Az önkormányzat Szervezeti és Működési Szabályzatát szükséges aktualizálni, és ahol Dunaszentgyörgyi Közös Önkormányzati Hivatal szerepel, ott ezt a szövegrészt Dunaszentgyörgyi Polgármesteri Hivatalra módosítani. Az előterjesztett rendelet-tervezet ezt az aktualizálást tartalmazza.



**Szervezeti és Működési Szabályzat módosítása**

**HATÁSVIZSGÁLAT**

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) alapján az alábbiakról tájékoztatom a tisztelt Képviselő – testületet a tervezett jogszabály hatásairól:

**a) A tervezett jogszabály valamennyi jelentősnek ítélt hatása**

**aa) A jogszabály társadalmi, gazdasági, költségvetési hatásai**

A Tervezetnek jelentősebb társadalmi, gazdasági és költségvetési hatása nincs.

**ab) A jogszabály környezeti és egészségi következményei**

A Tervezetnek jelentősebb környezet és egészségi hatása nincs.

**ac) A jogszabály adminisztratív terheket befolyásoló hatásai**

A Tervezet az adminisztratív terheket nem növeli.

**b) A jogszabály megalkotásának szükségessége, a jogalkotás elmaradásának várható következményei**

A jogszabály megalkotása nem kötelező.

**c) A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához személyi, tárgyi, szervezeti és pénzügyi feltételeket nem kíván a rendelet végrehajtása.

**Általános indokolás**

**Végső előterjesztői indokolás**

A rendelet azon módosításokat tartalmazza, melyek szükségesek arra tekintettel, hogy a Dunaszentgyörgyi Közös Önkormányzati Hivatal átalakult önálló polgármesteri hivatallá, és Dunaszentgyörgyi Polgármesteri Hivatal elnevezéssel működik tovább.



**RENDELET-TERVEZET**

**Dunaszentgyörgy Község Önkormányzata Képviselő-testületének**

**1/2025. (I. 13.) önkormányzati rendelete**

**az önkormányzat szervezeti és működési szabályzatáról szóló**

**5/2022. (V. 31.) önkormányzati rendelet módosításáról**

[1] Dunaszentgyörgy Község Önkormányzata Képviselő-testülete a helyi közügyek intézésének, azaz a lakosság közszolgáltatásokkal való ellátásának, illetve a helyi hatalom önkormányzati típusú gyakorlásának szervezeti és működési kereteit az önkormányzati jogok kiteljesítése, a demokratikus működés feltételeinek megteremtése, a település önfenntartó képességének biztosítása, és a helyi közösség öngondoskodásra való képességének erősítése érdekében állapítja meg.

[2] Dunaszentgyörgy Község Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d.) pontjában meghatározott feladatkörében eljárva a következőket rendeli el:

**1. §**

Az önkormányzat szervezeti és működési szabályzatáról szóló 5/2022. (V. 31.) önkormányzati rendelet 1. § (2) bekezdése helyébe a következő rendelkezés lép:

„(2) A képviselő-testület hivatala: Dunaszentgyörgyi Polgármesteri Hivatal, Dunaszentgyörgy, Rákóczi Ferenc utca 90. szám.”

**2. §**

Az önkormányzat szervezeti és működési szabályzatáról szóló 5/2022. (V. 31.) önkormányzati rendelet 12. § (5) bekezdése helyébe a következő rendelkezés lép:

„(5) A megalkotott rendeletet a község honlapján, és – amennyiben működik – a helyi sajtóban is meg kell jelentetni. A helyben szokásos kihirdetés módja a Dunaszentgyörgyi Polgármesteri Hivatal hirdetőtábláján történő kifüggesztés.”

**3. §**

Az önkormányzat szervezeti és működési szabályzatáról szóló 5/2022. (V. 31.) önkormányzati rendelet 13. § (1) és (2) bekezdése helyébe a következő rendelkezések lépnek:

„(1) A választópolgárok- a zárt ülés kivételével - a Dunaszentgyörgyi Polgármesteri Hivatalnál betekinthetnek a képviselő-testület előterjesztésébe és ülésének jegyzőkönyvébe, arról saját költségükre másolatot kérhetnek.

(2) A Dunaszentgyörgyi Polgármesteri Hivatal a jegyzőkönyv eredeti példánya mellett köteles megőrizni:

*a)* - a testületi ülés meghívóját,

*b)* - az írásos előterjesztéseket, hozzászólásokat, interpellációkat, bizottsági és könyvvizsgálói véleményeket,

*c)* - jelenléti ívet.”

**4. §**

Az önkormányzat szervezeti és működési szabályzatáról szóló 5/2022. (V. 31.) önkormányzati rendelet 15. § (5) bekezdése helyébe a következő rendelkezés lép:

„(5) A képviselőknek és bizottsági tagoknak a képviselő-testület külön rendeletben meghatározott összegű tiszteletdíjat biztosít. A tiszteletdíj folyósításáról a Dunaszentgyörgyi Polgármesteri Hivatal gondoskodik.”

**5. §**

Az önkormányzat szervezeti és működési szabályzatáról szóló 5/2022. (V. 31.) önkormányzati rendelet 21. § (1) és (2) bekezdése helyébe a következő rendelkezések lépnek:

„(1) A bizottsági ülésekről jegyzőkönyvet kell készíteni, amit a Dunaszentgyörgyi Polgármesteri Hivatal összegyűjtve megőriz.

(2) A bizottságok működésének ügyviteli feladatait a Dunaszentgyörgyi Polgármesteri Hivatal látja el.”

**6. §**

Az önkormányzat szervezeti és működési szabályzatáról szóló 5/2022. (V. 31.) önkormányzati rendelet „A Dunaszentgyörgyi Közös Önkormányzati Hivatal” alcím címe helyébe a következő rendelkezés lép:

**„A Dunaszentgyörgyi Polgármesteri Hivatal”**

**7. §**

(1) Az önkormányzat szervezeti és működési szabályzatáról szóló 5/2022. (V. 31.) önkormányzati rendelet 22. § (1) és (2) bekezdése helyébe a következő rendelkezések lépnek:

„(1) A képviselő-testület önálló hivatalt működtet – Dunaszentgyörgyi Polgármesteri Hivatal elnevezéssel - az önkormányzat működésével, valamint az államigazgatási ügyek döntésre való előkészítésével és végrehajtásával kapcsolatos feladatok ellátására.

(2) A Dunaszentgyörgyi Polgármesteri Hivatalt a jegyző vezeti.”

(2) Az önkormányzat szervezeti és működési szabályzatáról szóló 5/2022. (V. 31.) önkormányzati rendelet 22. § (4) bekezdése helyébe a következő rendelkezés lép:

„(4) A Dunaszentgyörgyi Polgármesteri Hivatal köztisztviselője számára a Közszolgálati Tisztviselők Napja, július 1-je, munkaszüneti nap.”

**8. §**

Az önkormányzat szervezeti és működési szabályzatáról szóló 5/2022. (V. 31.) önkormányzati rendelet 23. § (4) bekezdése helyébe a következő rendelkezés lép:

„(4) A brigád feladatkörébe tartozik a Dunaszentgyörgyi Polgármesteri Hivatal működéséhez szükséges anyagok beszerzése, a raktározási, anyagkiadási, az ezzel kapcsolatos nyilvántartási és bizonylatolási munka elvégzése is.”

**9. §**

Ez a rendelet 2025. január 15-én lép hatályba.

………………………… …………………………

Moncz Gergely Dr. Nagy Attila

alpolgármester jegyző